Врз основа на член 22 став 1 точка 2 и член 36 став 1 точка 1 од Законот за локалната самоуправа („Службен весник на Република Македонија“ бр.5/02) и точка 5.3. од Програмата на активности од областа на заштита на животната средина и природата на Општина Куманово за 2023 год. („Службен гласник на Општина Куманово“ бр. 15/2022), Градоначалникот на Општина Куманово, донесе

**ПРАВИЛНИК**
**ЗА СУБВЕНЦИОНИРАЊЕ НА КОЛЕКТИВНИТЕ СТАНБЕНИ ЗГРАДИ ЗА УРЕДУВАЊЕ НА ДВОРНИТЕ ПОВРШИНИ ВО ОПШТИНА КУМАНОВО ЗА 2023 ГОДИНА**

**Член 1**

Вовед

Предмет на Правилникот за субвенционирање на колектините станбени згради за уредување на дворните површини во Општина Куманово за 2023 година е надоместување на дел од трошоците на колективните станбени згради, направени за уредување на дворните површини во 2023 година.

Со овој Правилник се појаснуваат причините за субвенционирање, се утврдуваат начинот и условите за спроведување на активностите за субвенционирање и нивното финансирање.
Субвенционирањето на колективните станбени објекти за уредување на дворните површини на подрачјето на Општина Куманово е активност предвидена во мерките за унапредување на зелените површини и е дел од мерките на Програма за активности од областа за заштита на животната средина и природата на Општина Куманово за 2023 година.

**Член 2**

Причини за донесување на програмата

Еден од приоритетите на Општина Куманово е да се уредат дворните површини и просторот околу колективните станбени објекти на подрачјето на Општина Куманово. Со ова ќе допринесеме за поголема заштита и унапредување на зелените површини во општината, како и за почист воздух во нашиот град.

Општина Куманово веќе подолго време работи на развивање на еколошката свест на општествената заедница, чија предност е унапредување и озеленување на зелени површини и унапредување на животната средината.

**Член 3**

Правилникот има цел за постигнување краткорочни и некои подолгорочни ефекти:
- уредени зелени површини,

- зголемување на зелен фонд,

- внесување свежина во просторот,

- естетски уредени дворни површини,

- подобрување на квалитетот на живеење.

**Член 4**

Начин на спроведување на програмата

Доделувањето на субвенциите, односно надоместување на дел од трошоци направени за

 уредување на дворните површини во колективните станбени објекти, ќе важи исклучиво за станбените објекти кои се на подрачјето на Општина Куманово.

Субвенционирањето ќе се реализира преку спроведување на следните активности:

- Објавување на јавен повик за субвенционирање на колективни станбени згради за уредување на дворните површини во Општина Куманово, на веб страната на Општина Куманово и во електронски медиуми;

 - Пријавување на правни субјекти за добивање субвенција преку пополнување на образец, изготвен за таа намена;

- Право на учество на повикот имаат станбени згради управувани од лиценцирани станбени управители и регистрирани заедници на сопственици преку управител на станбена зграда или претседател на зедница на сопственици;

- Проверка на пристигнатите пријави и документација од страна на комисија формирана за таа намена;
- Контрола на терен за веродостојноста на набавката;

- Одлучување на Комисијата по однос на поднесено Барање и изготвување предлог за склучување на Договор од страна на Градоначалникот за субвенционирање на колективните станбени објекти за уредување на дворни површини, кое треба да ги искористи наменски за уредување на дворните површини;

- Исплата на субвенциите,

- Поставување на листата на баратели – добитници на надоместок на средствата, на веб страната на Општина Куманово најдоцна во рок од 5 дена по донесена одлука на комисијата.

Исплатата на средствата ќе се врши во континуитет според редот на пристигнати пријави, се до исполнување на предвидениот буџет за оваа намена. Општина Куманово, во зависност од динамиката на пристигнување на пријавите, периодично ќе ја известува јавноста за преостанатите средства, до крајот на повикот.

**Член 5**

Услови за учество на јавниот повик за субвенционирање

При разгледување на барањата за субвенционирање, односно надоместување на дел од трошоци на колективните станбените објекти за уредување на дворните површини, во предвид ќе бидат земени оние барања кои ги исполниле следните услови:

- Доставен пополнет образец за јавниот повик за доделување субвенции за уредување на дворните површини на колективните станбените објекти;

- Доставен Елаборат за партерно и хортикултурно уредување на дворното место (предмер и пресметка);

- Доказ на право на сопственост (имотен лист за објектот);

- Согласност од мнозинство на сопственици;

 - Копија од жиро сметка од резервен фонд од станбени згради,

- Копија од договор за управувачки услуги склучен помеѓу станбени управители и сопственици на посебни делови или тековна состојба од заедница на сите сопственици.

Документите ќе бидат разгледани од страна на Комисијата формирана од страна на Општина Куманово.

**Член 6**

Начин и рок на пријавување

Заинтересираните правни субјекти своите барања за субвенционирање на трошоците на колективни станбени згради за уредување на дворните површини заедно со потребната документација, треба да ги достават во затворен плик до Општина Куманово на адреса ул. 11 Октомври бб, во архивата на Општина Куманово, секој работен ден од 09:30 до 15:00 часот.

Рокот за објавување на јавниот повик е веднаш по стапување во сила на Правилникот за субвенционирање на колективините станбени згради за уредување на дворните површини во Општина Куманово за 2023 година, а ќе трае до 30.11.2023 година.

**Член 7**

Финансирање

Правилникот за субвенционирање на колективните станбени згради за уредување на дворните површини во Општина Куманово за 2023 година ќе се финансира од Буџетот на Општина Куманово за 2023 година, програма Заштита на животна средина, ставка Други трансфери 464990, во износ од 400 000 денари.

Средствата ќе се користат за делумен надомест на потрошени средства на колективните станбени згради за уредување на дворните површини во вредност од 80% од вкупната инвестиција, но не повеќе од 80.000 ден по доставено барање.

**Член 8**

Обврски за одржување на дворните површини

 Субвенционираните правни субјекти имаат обврски да ги одржуваат уредените дворни површини.

Сите права и обврски за реализирање на активностите ќе бидат регулирани со Договор.

Доколку не се постапува согласно Договорот, надлежните служби на Општина Куманово ќе постапат согласно одребите од законот за управување со отпад.

**Член 8**

Извршител

За реализирање на Правилникот за субвенционирање на колектините станбени згради за уредување на дворните површини во Општина Куманово за 2023 година е задолжен Секторот за комунални работи, инфраструктура и сообраќај и заштита на животната средина и природата и Секторот за финансиски прашања.

**Член 9**

 Овој Правилникот стапува на сила со денот на неговото донесување.

**Градоначалник на Општина Куманово**

 **Максим Димитриевски**

 **-------------------------------------**